Ша ца гучу ваьлча, говре юм йойтура кIанта. Суьйре маьркIажан чорда маша боьзна ялале дIакхиа везара. Хада йоллуш гIодаюкъ йолуш, хьийзинчу Iаьржачу месийн ши чIаба, кIудал белша тIейилла йоI охьакхевдича лаьттаххьакхалуш, юккъерчу дегIахь йолчу ЦIе-Веданарчу Анун йийсарехь яра кIентан дог-ойла. Кхечанхьа йолчул а, цигахь лекха а, сийна а хетачу стиглан а, геннарчу арц лакхенехь лестачу баьццарчу бецан соьналлин а басахь лепачу йоьIан бIаьргийн айманна чувоьжна, мел тасавелча а хьала ца валалуш, виснера кIант. Ануна ма-лаъара а, шен дагна ма-хеттара а ца нислуш, хи йисте кхача хьевелча, сатийсаман хьежаро собар кхаччош йолчу йоьIанхьажар шийла хеттачу кIентан даго дукха йорт еттара юха кханенан суьйре кхаччалц.